text: Rocker anholdt med pistol i Fredericia
  08 december 2011 kl. 10.44
  En rocker fra bandemiljøet i Fredericia blev onsdag aften anholdt med narkotika og en funktionsdygtig pistol på sig.
  Manden, der bor i Middelfart, blev torsdag formiddag fremstillet i grundlovsforhør i Kolding.
   
  Manden, der er i slutningen af 30'erne, blev anholdt i Fredericia. Politiet fandt lidt narkotika på manden - og en pistol. 
  Politikommissær Torben Svarrer, leder af den centrale efterforskning hos Sydøstjyllands Politi, bekræfter, at manden fremstilles. Han er tilknyttet bandemiljøet i Fredericia. 
  - Anholdelsen skete helt uden dramatisk, siger Torben Svarrer til TV SYD. Og man kan godt sige lidt ved en tilfældighed. 
  Derimod afviser han, at sagen har sammenhæng med en sag for en uge siden, hvor en mand blev anholdt med tre kilo hash i Fredericia.
  